| ***Администрация на Mинистерския съвет*** | **Наръчник за изпълнение на**  **Оперативна програма**  **„Добро управление” 2014-2020** | ***Приложение III-T05-2*** |
| --- | --- | --- |
| ***Дирекция***  ***„Добро управление”*** | **Правила за извършване на финансови корекции по ОПДУ** | |
| Вариант на документа: 6 | *Одобрен от:*  *Ръководителя на Управляващия орган на Оперативна програма „Добро управление”* | Дата: 24.06.2021 г. |

**ПРАВИЛА ЗА ОПРЕДЕЛЯНЕ И ИЗВЪРШВАНЕ НА ФИНАНСОВИ КОРЕКЦИИ ПО ОПДУ**

**Изготвени съгласно чл. 70-77, Раздел ІІІ „Администриране на нередности и извършване на финансови корекции от Закона за управление на средствата от Европейските структурни и инвестиционни (ЗУСЕСИФ)**

**1.** Чрез извършването на финансови корекции се отменя предоставената по глава трета, от ЗУСЕСИФ, финансова подкрепа със средства от ЕСИФ или се намалява размерът на изразходваните средства – допустими разходи по проект, с цел да се постигне или възстанови ситуацията, при която всички разходи, сертифицирани пред Европейската комисия, са в съответствие с приложимото право на Европейския съюз и българското законодателство.

**2.** Правилата се прилагат при констатиране на нарушения при:

2.1. възлагане на обществени поръчки по реда на Закона за обществените поръчки по проекти, съфинансирани със средства от ОПДУ;

2.2. възлагане на договори по реда на чл.49-54, Глава четвърта „Специални правила за определяне на изпълнител от бенефициенти на безвъзмездна финансова помощ“, Раздел ІІІ „Директно предоставяне на безвъзмездна финансова помощ „, ЗУСЕСИФ и Постановление № 160 на Министерския съвет от 01.07.2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските структурни и инвестиционни фондове (ДВ, бр. 76 от 30.09.2016 г.);

2.3. изпълнението на сключените от бенефициентите договори, възложени по реда на т. 2.1. или 2.2. или чрез директно възлагане;

2.4. предоставена безвъзмездна финансова помощ в режим на държавна или минимална помощ *(de minimis).*

**3.** Финансовите корекции се извършват за установени нередности от типа:

1. конфликт на интереси по смисъла на чл. 61 от Регламент (ЕС) 2018/1046;

2. нарушаване на правилата за държавната помощ по смисъла на чл. 107 от Договора за функционирането на Европейския съюз (в това число: РЕГЛАМЕНТ (ЕС) № 651/2014 НА КОМИСИЯТА за обявяване на някои категории помощи за съвместими с вътрешния пазар в приложение на членове 107 и 108 от Договора, РЕГЛАМЕНТ (ЕС) 2015/1589 НА СЪВЕТА за установяване на подробни правила за прилагането на член 108 от Договора за функционирането на Европейския съюз, РЕГЛАМЕНТ (ЕС) № 1407/2013 НА КОМИСИЯТА относно прилагането на членове 107 и 108 от Договора за функционирането на Европейския съюз към помощта *de minimis,* Закон за държавните помощи, Правилник за прилагане на закона за държавните помощи)

3. нарушаване на принципите по чл. 4, параграф 8, чл. 7 и 8 от Регламент (ЕС) № 1303/2013;

4. нарушаване на изискването за дълготрайност на операциите в случаите и в сроковете по чл. 71 от Регламент (ЕС) № 1303/2013;

5. за проекта или за част от него не е налична одитна следа и/или аналитично отчитане на разходите в поддържаната от бенефициента счетоводна система;

6. неизпълнение на мерките за информация и комуникация, задължителни за бенефициентите;

7. неизпълнение на одобрени индикатори;

8. постъпили инцидентни приходи във връзка с изпълнението на проекта;

9. нередност, съставляваща нарушение на правилата за определяне на изпълнител по глава четвърта от ЗУСЕСИФ (нарушения на ЗОП и Постановление № 160 на Министерския съвет от 01.07.2016 г.), извършено чрез действие или бездействие от страна на бенефициента, което има или би имало за последица нанасянето на вреда на средства от ЕСИФ;

10. друга нередност, съставляваща нарушение на приложимото право на Европейския съюз и/или българското законодателство, извършено чрез действие или бездействие от страна на бенефициента, което има или би имало за последица нанасянето на вреда на средства от ЕСИФ.

**4.** Редът за извършване на финансови корекции (с изключение на случаите на неправомерно предоставена държавна помощ, за които е постановено Решение от ЕК) е, както следва:

* 4.1. УО на ОПДУ уведомява чрез Информационната система за управление и наблюдение на средствата от Европейските структурни и инвестиционни фондове (ИСУН) бенефициента за съществуващо съмнение за нарушение, даващо основание да се стартира процедура за определяне на финансова корекция, като посочва категорията нарушение, нормативните разпоредби, които са нарушени, и мотивира избрания метод за определяне на корекцията,; правния характер на нередността и размера на финансовата корекция, съгласно действащата нормативна уредба.;

4.2. в срок до 14 дни от момента на изпращане на изявлението по т. 4.1 в ИСУН, бенефициентът може да представи своите възражения, по основателността и размера на финансовата корекция и при необходимост – да приложи доказателства, чрез ИСУН;

4.3. в едномесечен срок от представянето на възраженията по т. 4.2. финансовата корекция се определя по основание и размер с мотивирано решение на ръководителя на управляващия орган, одобрил проекта, което се съобщава на бенефициента чрез ИСУН;

4.4. в случай, че възражението на бенефициента бъде прието частично, размерът на финансовата корекция и основанието й се коригират, с мотивирано решение на ръководителя на управляващия орган, одобрил проекта, в срока по т. 4.3. Решението се съобщава на бенефициента чрез ИСУН;

4.5. в случай, че възражението на бенефициента бъде прието изцяло с мотивирано решение на ръководителя на управляващия орган, одобрил проекта, процедурата за определяне на финансова корекция се прекратява. Решението се съобщава на бенефициента чрез ИСУН.

4а. Възстановяването на неправомерно предоставена държавна помощ се извършва въз основа на решение на ЕК по реда на Глава шеста от Закона за държавните помощи.

4б. Установяването на неправомерно предоставена минимална помощ приключва с издаване на акт за установяване на публичното вземане на основание чл. 37 от Закона за държавните помощи.

**5.** УО на ОПДУ извършва финансова корекция от плащания по проекта, в които са включени засегнатите от нарушението разходи. Когато решението за определяне на финансовата корекция е издадено след съответното плащане, финансовата корекция се извършва чрез доброволно изпълнение от страна на бенефициента в 14-дневен срок. След изтичане на срока за доброволно плащане финансовата корекция се извършва от следващо плащане по проекта заедно с дължимите лихви за просрочие, а когато това е неприложимо – чрез упражняване на права по дадените от бенефициента обезпечения по чл. 61, ал. 2 от ЗУСЕСИФ.

**6.** След окончателното плащане по проект неизвършените финансови корекции са публично вземане съгласно чл. 162, ал. 2, т. 8 от Данъчно-осигурителния процесуален кодекс (ДOПК), и съответно т. 6 от ДОПК, когато имаме неправомерно получена държавна помощ и решение на ЕК) .

6.1. Когато финансовите корекции, определени на бенефициенти – бюджетни организации по смисъла на § 1, т. 5 от допълнителните разпоредби на Закона за публичните финанси, не са възстановени от съответния бенефициент по реда на т. 5, те подлежат на възстановяване от съответните бюджети на първостепенните разпоредители с бюджет, разпоредителите с бюджет по чл. 11, ал. 9 от Закона за публичните финанси или от бюджетните организации по чл. 13, ал. 4 от същия закон, в чиято структура е бенефициентът, по ред и начин, определени в нормативния акт по чл. 7, ал. 4, т. 4 от ЗУСЕСИФ.

6.2. При невъзстановяване по реда на т. 5 и т. 6.1 на финансови корекции, определени на бенефициенти – бюджетни организации, може да се приложи разпоредбата на чл. 106 от Закона за публичните финанси.

**7.** УО на ОПДУ предприема действия, съгласно действащата нормативна уредба за преразглеждане на извършената финансова корекция, когато при проверка на Сертифициращия или Одитния орган се установи, че извършената финансова корекция е в завишен размер или не е следвало да бъде извършвана,

**8.** УО на ОПДУ предприема действия, съгласно действащата нормативна уредба за преразглеждане на извършената финансова корекция, когато при проверка на Сертифициращия или Одитния орган се установи, че извършената финансова корекция е в занижен размер. В този случай УО на ОПДУ предприема действия за възстановяване от страна на бенефициента на неправомерно изплатените суми.